
Extrakorporális keringést alkalmazó szívműtét fNIRS képalkotó módszerrel kimutatható agyi hemodinamikai zavarral jár

A nagyműtétek, különösképpen az extrakorporális nem pulzáló szívmotort (NP-CPB) alkalmazó szívműtét, mélyreható agyműködési zavarral járhat, mely posztoperatív kognitív diszfunkcióként (POCD) ismert. Nem világos, hogy ebben szerepet játszthat-e az agyi véráramlási autoreguláció alsó küszöbére hangolt extrakorporális keringés. Korábbi eredményeink szerint, nyugalmi állapotban, a kognícióban kulcsszerepet játszó prefrontális kéreg hemoglobin kompartmentjei (HbO2, Hb) az idegi aktivitás miatt erősen antikorrelált módon fluktuálnak. Vizsgálatainkban arra a kérdésre kerestük a választ, hogy a szívműtét mesterséges agyi perfúziós viszonyai között megtartott-e ez az élettani mintázat?
Méréseinket 5 férfi és 5 női, elektív szívműtétre előjegyzett betegen (70±8 év) a SE Szívsebészeti Klinikáján elfogadott szakmai protokollhoz igazodva végeztük. Az NP-CPB 2,4 L/perc/m2, 120±25 perc, 50-70 Hgmm MAP mellett történt. A prefrontális Hb-kompartmentek relatív megváltozását NIRS műszerrel 3 Hz-en detektáltuk: anesztézia előtt (K), szívmotorra kapcsolás előtt (*M), szívmotoron (M), és szívmotorról lekapcsolást követően (M*). A Hb-kompartmentek közötti keresztkorrelációs koefficienst (r) csatornánként számoltuk, betegen belüli fluktuációját szórásával jellemeztük (SDr). Az agy műtét alatti oxigén-ellátottságának jellemzésére szöveti szaturációt (StO2) számoltunk.
Eredményeink szerint a HbO2- és Hb-fluktuációk antikorrelált szerkezete szívmotoron felbomlott: r(K)=-0,59±0,20; r(*M)=-0,50±0,21; r(M)=0,04±0,11 [p<0,0001 ismétléses ANOVA Newman-Keuls post hoc teszt]; r(M*)=-0,51±0,18 és r dinamikája szívmotoron kiszélesedett: SDr(K)=±0,34±0,12; SDr(*M)=±0,42±0,12; SDr(M)=±0,57±0,60 [p<0,0003]; SDr(M*)=±0,37±0,10. Extrakorporális keringés során csökkent a szöveti szaturáció: StO2(*M)=0,42±0,02; StO2(M)=0,33±0,06 [p<0,05]; StO2 (M*)=0,42±0,07.
Mivel a Hb-kompartmentek közötti korreláció az oxigénekvilibráció dinamikáját tükrözi, eredményeink arra utalnak, hogy a szívmotor alkalmazásának agyi vaszkuláris hatásai vannak, mely az ekvilibrációs grádienseket átrendezi, a fiziológiás igény által modulált ellátást a kínálat által meghatározott ellátási forma váltja fel. Ennek jelét látjuk r szélsőérték irányú ingadozásának növekedésében is. Megállapítható, hogy a motoros szívműtét indikációjakor számolni kell az agykéreg hemodinamikai zavarával, mely hozzájárulhat a POCD kialakulásához. Az r és StO2 egyidejű változása lehetőséget nyújt személyre szabott műtéti protokoll kidolgozására.



